**Ghiocelul**

*Aurora Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ia uite, ce drăgălașă,

spuse raza buclucașă!,

privind cu duioșie

spre sămânța ruginie.

Ea a leșinat, săraca

greu atârnă promoroaca

pe genele-i amorțite

și de vânt învinețite.

Să pătrund în casa ei

și să-i spun: Frumoaso, hei,

nu mai sta cu capu'-n jos

ca un moș urât, ghebos!

Scoală, surioară dragă,

nu mai fi o hodoroagă!

Și privi cu duioșie

la sămânța ruginie.

Iar sămânța bucuroasă

se roti pe loc poznașă

Și-apăru din firicel

Un pui mic de ghiocel.